For fremtiden kan du måske slippe 500 kroner billigere, når – eller hvis - du betaler den omdiskuterede licens.

I en ny opsigtsvækkende dom fra EU-Domstolen slås det nemlig fast, at det er ulovligt at lægge moms på tv- og radiolicenser i Tjekkiet, skriver Børsen.

Og det kan betyde godt nyt for de kritiske licensbetalere i Danmark.

Det er nemlig den tjekkiske pendant til DR, Český rozhlas, der er blevet dømt til at sløjfe momsen, og dermed tyder meget på, at det også er ulovligt for danske DR at lægge moms på de danske medieforbrugeres licensopkrævninger, som det ellers er tilfældet i dag.

Skatteminister Karsten Lauritzen ønsker ikke at oplyse, hvad dommen konkret kan betyde for danskerne.

»Det her er jo en EU-dom i en tjekkisk sag. Nu handler det i første omgang om at finde ud af, om dommen har konsekvenser for den danske lovgivning om moms på licensen,« siger Venstres Karsten Lauritzen til Børsen.

Han oplyser, at Skatteministeriet er i fuld gang med at undersøge sagen, og hvis det viser sig, at staten har opkrævet for meget i licens, vil regeringen vurdere situationen derfra.

Licensen har ofte været udskældt, og ifølge Børsen er den kun omkring 90 procent af de danske husstande, der betaler licensen, som alle med fjernsyn, computer, smartphone eller tablet med internetforbindelse i princippet ellers har pligt til.

Medielicensen ligger i øjeblikket på 2.460 kroner pr. husstand årligt.

Med moms giver de 5,5 mia. kroner i licens hvert år, som går til en række medier.

DR får mest - 3,7 mia. kroner – mens resten fordeles på de regionale TV 2-stationer, der får 500 mio. hver, mens de sidste par hundrede millioner går til lokalstationer, filmstøtte og en række andre ting, skriver Børsen.

Se hele dommen her.